**สรุปสถานการณ์ เรื่อง โรคพิษสุนัขบ้า**

ข้อมูล ณ วันที่17 มีนาคม 2561

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

1. **สรุปสถานการณ์โรคพิษสุนัขบ้าในคน** ข้อมูลจากเว็บไซต์ www.boe.moph.go.th **จากการวิเคราะห์พบว่า ผู้เสียชีวิตจากโรคพิษสุนัขบ้า มีแนวโน้มสูงขึ้นทุกปีตั้งแต่ปี 2557 เป็นต้นมา**

* พ.ศ. 2557 - 2558 มีรายงานปีละ 5 ราย, พ.ศ. 2559 มีรายงาน 13 ราย, และ พ.ศ. 2560 มีรายงาน 11 ราย
* จังหวัดที่มีรายงานผู้ป่วยมากที่สุด คือ ฉะเชิงเทรา, ชลบุรี, ศรีสะเกษ, สงขลา และปราจีนบุรี ตามลำดับ โดยพื้นที่ที่พบผู้เสียชีวิตสอดคล้องกับพื้นที่ที่หัวสัตว์พบเชื้อโรคพิษสุนัขบ้า
* ใน ปี พ.ศ. 2561 นี้ (วันที่ 1 ม.ค. – 16 มี.ค. 2561) ทั้งหมด 5 ราย จาก 5 จังหวัด ได้แก่ สุรินทร์, สงขลา, ตรัง, นครราชสีมา และประจวบคีรีขันธ์

**2. สรุปสถานการณ์โรคพิษสุนัขบ้าในสัตว์** ข้อมูลจากเว็บไซต์ www.thairabies.net **จากการวิเคราะห์พบว่า จำนวนหัวสัตว์ให้ผลบวกต่อเชื้อโรคพิษสุนัขบ้าเพิ่มต่อเนื่องทุกปี ตั้งแต่ พ.ศ. 2557 เป็นต้นมา**

* ส่วนใหญ่ สุนัข ร้อยละ 89.33, รองลงมา คือ โค ร้อยละ 6.39 และแมว ร้อยละ 3.45
* พ.ศ. 2561 (วันที่ 1 ม.ค. – 16 มี.ค. 2561) ทั้งหมด 443 หัว จาก 38 จังหวัด โดยแบ่งเป็น สุนัข ร้อยละ 91.4, โค ร้อยละ 5.4, และแมว ร้อยละ 2.7
* จังหวัดที่มีรายงานหัวสัตว์ให้ผลบวกมากที่สุด คือ ร้อยเอ็ด (75 หัว), สุรินทร์ (52 หัว), ยโสธร (26 หัว), มหาสารคาม (21 หัว) และสงขลา (20 หัว)

**3. การประเมินความเสี่ยง ความเสี่ยงอยู่ในระดับสูงมาก** โดยประเมินจาก

* จำนวนหัวสัตว์บวกต่อเชื้อโรคพิษสุนัขบ้า โดยเมื่อเปรียบเทียบปี พ.ศ. 2561 กับค่าเฉลี่ยในช่วงเวลาเดียวกัน 5 ปีย้อนหลัง มากกว่าถึง 2.5 เท่า
* มีรายงานผู้เสียชีวิตจากโรคพิษสุนัขบ้า ตั้งแต่ต้นปี 5 ราย ราย 5 จังหวัด ได้แก่ สุรินทร์ สงขลา ตรัง นครราชสีมา และประจวบคีรีขันธ์
* ประชาชนมีการรับรู้ความเสี่ยง ความรู้ และพฤติกรรมสุขภาพเกี่ยวกับโรคพิษสุนัขบ้าไม่ถูกต้อง โดยเฉพาะพื้นที่ที่พบหัวสัตว์บวกต่อเชื้อโรคพิษสุนัขบ้า เห็นได้จากการชำแหล่ะ จำหน่าย และบริโภคสัตว์ที่สงสัยป่วยด้วยโรคพิษสุนัขบ้าหรือสัตว์ที่ป่วยตายผิดปกติ เช่น โค กระบือ รวมทั้งไม่ไปพบแพทย์ เพื่อฉีดวัคซีนป้องกันหลังถูกกัด

**4. การดำเนินการป้องกันควบคุมการระบาดโรคพิษสุนัขบ้า**

กรมปศุสัตว์ ร่วมกับ กรมควบคุมโรค กรมส่งเสริมการปกครองท้องถิ่น และ หน่วยงานที่เกี่ยวข้อง ร่วมมือกันสนับสนุนให้องค์กรปกครองส่วนท้องถิ่นดำเนินการป้องกันควบคุมโรคพิษสุนัขบ้าในพื้นที่ เพื่อนำไปสู่พื้นที่ปลอดโรคพิษสุนัขบ้า ตามเกณฑ์ขององค์การอนามัยโลก (WHO) และ องค์กรโรคระบาดสัตว์ระหว่างประเทศ (OIE) ภายในปี พ.ศ. ๒๕๖๓ โดย

**4.1 การป้องกันควบคุมโรคในสัตว์** **กรมปศุสัตว์** ดำเนินมาตรการเร่งรัดกำจัดโรคพิษสุนัขบ้าในสัตว์ โดยการบังคับใช้กฎหมายที่เกี่ยวข้องกับการป้องกันควบคุมโรคพิษสุนัขบ้า เช่น พระราชบัญญัติโรคระบาดสัตว์ พ.ศ.2558, พระราชบัญญัติโรคพิษสุนัขบ้า พ.ศ.2535 เป็นต้น โดยจะมีการควบคุมการระบาดในพื้นที่ เช่น ประกาศเขตโรคระบาดสัตว์ชั่วคราว รัศมี 5 กม.รอบจุดเกิดโรค, สำรวจสุนัข-แมว ทั้งมีและไม่มีเจ้าของ, สั่งกักสัตว์ที่ไม่มีเจ้าของ, ร่วมกับกรมส่งเสริมการปกครองท้องถิ่น ฉีดวัคซีน ร้อยละ 100 ในรัศมี 1 - 5 กม. ห้อยเหรียญให้สัตว์และให้ใบรับรองการฉีดวัคซีนรวมทั้ง การกักสัตว์สัมผัสทุกตัวตัวที่แสดงอาการและเก็บตัวอย่างส่งตรวจ

4.2 **การป้องกันควบคุมโรคในมนุษย์กรมควบคุมโรค** นำผู้สัมผัสโรคมารับการวัคซีนป้องกันให้ครบ ร้อยละ 100 และลดจำนวนผู้ถูกกัดในพื้นที่ โดยใช้กระบวนการสื่อสารความเสี่ยงและประชาสัมพันธ์เชิงรุก เข้าถึงกลุ่มเป้าหมาย และครอบคลุมทุกพื้นที่เพื่อเพิ่มความตระหนัก แต่ไม่ให้ตระหนก ร่วมกับกรมประชุมชาสัมพันธ์

**5. ความรู้เรื่องโรคพิษสุนัขบ้า**

* โรคพิษสุนัขบ้าเป็นโรคติดต่อ ติดเชื้อมีอาการแล้วเสียชีวิตทุกราย
* **สัตว์นำโรค** เช่น สุนัข แมว โค กระบือ สุกร เป็นต้น ส่วนใหญ่เป็นสุนัข และแมว
* **ระยะฟักตัวของโรค** คือ ตั้งแต่ได้รับเชื้อจนมีอาการป่วย อาจสั้นมาก คือ ตั้งแต่สัปดาห์ หรือ อาจนานเกิน 1 ปี
* **อาการในคน** เริ่มแรก คือ เบื่ออาหาร เจ็บคอ มีไข้ อ่อนเพลีย มีอาการคันรุนแรงบริเวณที่ถูกกัดแล้วอาการคันลาม  
  ไปส่วนอื่น ต่อมาจะมีอาการกระสับกระส่าย กลัวแสง กลัวลม ไม่ชอบเสียงดัง กลืนลำบาก โดยเฉพาะของเหลว กลัวน้ำ ปวดท้องน้อยและกล้ามเนื้อขากระตุก แน่นหน้าอก หายใจลำบาก หรืออาจชัก เร็ง อัมพาต หมดสติ และเสียชีวิตในที่สุด
* **โอกาสที่จะติดเชื้อโรคพิษสุนัขบ้า** หลังถูกสัตว์ที่ป่วยหรือมีเชื้อโรคพิษสุนัขบ้ากัดหรือข่วนขึ้นอยู่กับ **จำนวนเชื้อโรค**พิษสุนัขบ้าที่เข้าไปในร่างกาย **ตำแหน่งที่ถูกกัด** เช่น ศีรษะ **อายุของคนที่ถูกสุนัขกัดหรือข่วน** เช่น เด็กและผู้สูงอายุ จะมีความต้านทานต่อโรคพิษสุนัขบ้าต่ำกว่าหนุ่มสาว และ**สายพันธุ์ของเชื้อโรคพิษสุนัขบ้า** ถ้าเป็นสายพันธุ์จากสัตว์ป่าจะมีอาการรุนแรง

**6. การป้องกันไม่ให้มีผู้เสียชีวิตจากโรคพิษสุนัขบ้า** ได้แก่

1. **ฉีดวัคซีนป้องกันโรคพิษสุนัขบ้าให้สัตว์เลี้ยง** ครั้งแรกตั้งแต่อายุ 2-4 เดือน และฉีดซ้ำทุกปี แม้จะเป็นสุนัขที่เลี้ยงไว้ในบ้าน เพราะอาจถูกสุนัขที่เป็นโรคพิษสุนัขบ้ากัดขณะที่เห่าบริเวณช่องรั้วบ้าน หรือถูกกัดขณะเจ้าของเปิดประตูบ้าน โดยที่เจ้าของไม่ทราบ หรือจากสุนัขที่นำเข้ามาเลี้ยงใหม่
2. **เลี้ยงสุนัขด้วยความรับผิดชอบ** ไม่นำสุนัขหรือแมวไปปล่อยทิ้งในสถานที่สาธารณะ เช่น วัด โรงเรียน ชุมชน   
   รวมทั้งช่วยกันลดจำนวนสุนัข/แมวจรจัดในชุมชน
3. ปฏิบัติตามคำแนะนำ **คาถา 5 ย** คือ เพื่อป้องกันการถูกสุนัขกัด ได้แก่ **อย่าแหย่**ให้สุนัขโมโห **อย่าเหยียบ**สุนัข   
   (หาง, ตัว, ขา) หรือทำให้สุนัขตกใจ **อย่าแยก**สุนัขที่กำลังกัดกันด้วยมือเปล่า **อย่าหยิบ**ชามอาหารขณะสุนัขกำลังกิน และ**อย่ายุ่ง**กับสุนัขนอกบ้านหรือที่ไม่ทราบประวัติ)
4. **เมื่อถูกสุนัขกัด** ให้ล้างแผลให้สะอาด ขังสุนัข/แมวที่กัดดูอาการ อย่างน้อย 10 วัน และรีบไปพบแพทย์   
   เพื่อพิจารณาให้วัคซีนป้องกันโรคพิษสุนัขบ้าตามแนวทาง/มาตรฐาน ฟรี

**7. ประเด็นเน้นย้ำ**

* อย่าไว้ใจลูกสุนัข/ ลูกแมว อายุ 2-3 เดือน หรือสุนัข/ แมวที่เลี้ยงไว้ในบ้าน ก็เสี่ยงโรคพิษสุนัขบ้า
* ถูกสุนัข/ แมว กัดข่วนหรือเลียผิวหนังที่มีแผล ให้รีบล้างแผล ใส่ยา ไปพบแพทย์ และฉีดวัคซีนให้ครบ
* นำสุนัข/ แมว ไปฉีดวัคซีนป้องกันโรคพิษสุนัขบ้า สำนักงานปศุสัตว์/ เขตใกล้บ้าน ครั้งแรกตอนลูกสุนัข/ ลูกแมว อายุ 3-4 เดือน และฉีดเป็นประจำทุกปี
* สัตว์ป่วย/ ตายผิดปกติ เช่น โค กระบือ สุกร แพะ ห้ามนำมาชำแหล่ะ จำหน่าย หรือปรุงอาหารรับประทาน
* พบเห็นสัตว์ป่วย/ตาย สงสัยโรคพิษสุนัขบ้า แจ้งปศุสัตว์จังหวัด/ปศุสัตว์อำเภอ/ ในกทม.ให้แจ้งเขต หรือนำส่งห้องตรวจกรมปศุสัตว์/สำนักงานปศุสัตว์ใกล้บ้าน
* ห้ามสัมผัสสัตว์ป่วย/ตายที่สงสัยโรคพิษสุนัขบ้าด้วยมือเปล่า ให้สวมถุงมือหรือถุงพลาสติก และทำลายทิ้งโดยการเผาหรือฝังอุปกรณ์ที่สัมผัสสัตว์